VENDIM

Nr. 284, datë 25.9.2023

MBI DISA NDRYSHIME NË VENDIMIN E BORDIT TË ERE-s NR. 99, DATË 16.4.2021, “MBI LICENCIMIN E SHOQËRISË ‘GERTI’ SHPK NË VEPRIMTARINË E PRODHIMIT TË ENERGJISË ELEKTRIKE NGA HEC ‘VARDARI’ ME KAPACITET TË INSTALUAR 1972 kw”, I NDRYSHUAR

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të nenit 113, të ligjit nr. 44/2015, “Kodi i Procedurave Administrative të Republikës së Shqipërisë”; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 99, datë 16.4.2016; Bordi i ERE-s, në mbledhjen e tij të datës 25.9.2023, mbasi shqyrtoi relacionin me nr. 307/4 prot., datë 21.9.2023, të përgatitur nga Drejtoria e Licencimit, Autorizimeve dhe Mbikëqyrjes “Mbi disa ndryshime në vendimin e Bordit të ERE-s nr. 99, datë 16.4.2021, ‘Mbi licencimin e shoqërisë ‘Gerti’ sh.p.k., në veprimtarinë e prodhimit të energjisë elektrike nga hidrocentrali ‘Vardari’ me kapacitet të instaluar 1972 kw’”,

konstatoi se: 

- Bordi i ERE-s, me vendimin nr. 99, datë 16.4.2021, të ndryshuar me vendimin nr. 208, datë 17.8.2022, ndër të tjera, në pikat 2, 4 dhe 5 ka vendosur detyrimin e shoqërisë “Gerti” sh.p.k. që brenda 6 (gjashtë) muajve nga marrja dijeni e këtij vendimi, shoqëria “Gerti” sh.p.k. të depozitojë në ERE: çdo dokument që vërteton kalimin e pronësisë apo dhënien në përdorim të aseteve nga shoqëria “Drini Bulqizë” sh.p.k. tek shoqëria “Gerti” sh.p.k.
- Të dokumentojë në ERE transferimin e kontratës së qirasë për dhënien në përdorim të fondit pyjor dhe kullosor publik, ndërtim dhe shfrytëzim HEC “Vardari”, të lidhur me Bashkinë Librazhd, nga Drini Bulqizë sh.p.k. tek shoqëria “Gerti” sh.p.k.

- Në përfundim të afatit të lejes së përdorimit të burimit ujor (data e përfundimit 16.10.2022), shoqëria “Gerti” shpk, ta depozitoje atë me afate të rinovuara, jo më vonë se një muaj pas nënshkrimit të rinovimit të saj.
- Në lidhje me kushtin i cili ka të bëjë me depozitimin e çdo dokumenti që vërteton kalimin e pronësisë apo dhënien në përdorim të aseteve nga shoqëria “Drini Bulqizë” sh.p.k. tek shoqëria “Gerti” sh.p.k. shoqëria, në kuadër të aplikimit për licencim, ka depozituar dokumentacionin si më poshtë:
- Kontratën e shitblerjes së kuotave të HEC “Vardarit” me nr. 744 rep., nr. 147/2 kol, datë 14.6.2020, lidhur ndërmjet shoqërisë “Drini Bulqizë” sh.p.k. në cilësinë e shitësit dhe shoqërisë “Gerti” sh.p.k. në cilësinë e blerësit, në të cilën pasqyrohet shitja e 100% të kuotave të HEC “Vardari”.

- Amendimin e kontratës së koncesionit nr. 1818 rep dhe nr. 388/2 kol., datë 24.12.2020, “Për kontratën e ndërtimit, shfrytëzimit dhe administrimit të hidrocentralit ‘Vardari’ me kapacitet 1.972 mw, në përroin e Vardarit dhe Valit, degë e Përroit të Zallit të Kostenjës, Bashkia Librazhd, qarku Elbasan”, të drejtat dhe detyrimet e shoqërisë “Drini Bulqize” sh.p.k. i janë transferuar shoqërisë “Gerti” sh.p.k.

- Marrëveshjen e lidhjes së re me nr. 3045/2 prot., datë 3.3.2021, të nënshkruar midis shoqërisë “Gerti” sh.p.k. dhe OSSH sh.a., për lidhjen e HEC “Vardari” me rrjetin e shpërndarjes së energjisë elektrike.

- Lejen e përdorimit të burimit ujor sipërfaqësor të transferuar nga “Drini Bulqizë” tek shoqëria “Gerti” sh.p.k.

- VNM-ja paraprake, lëshuar nga Agjencia Kombëtare e Mjedisit (AKM), me nr. 858 prot., datë 5.4.2017, me nr. 211 identifikimi dhe nr. 14 vendimi, për personin juridik “Drini Bulqizë” sh.p.k., “Për të zhvilluar projektin e HEC ‘Vardari’”. Duke qenë se shoqëria ka bërë me dije se punimet e HEC ndodheshin në fazën finale, atëherë leja mjedisore është konsideruar e vlefshme.

- Nga dokumentacioni i sipërcituar, shoqërisë i është lënë kusht në vendimin e licencimit për të depozituar kontratën “Për dhënie në përdorim të fondit pyjor/kullosor publik, ndërtim dhe shfrytëzim HEC ‘Vardari’”, e lidhur ndërmjet palëve, Bashkisë Librazhd dhe subjektit “Gerti” sh.p.k., pasi kjo kontratë ishte ende në emër të subjektit “Drini Bulqizë” sh.p.k. dhe ishte i vetmi dokumentacion i pa ndryshuar në aplikim.

- Me shkresën e protokolluar në ERE me nr. 307/1 prot., datë 23.3.2023, shoqëria depozitoi amendim kontrate me nr. 4609 prot., datë 14.10.2022, për kontratën nr. 5006/1 prot., datë 8.8.2017, “Për dhënie në përdorim të fondit pyjor/kullosor publik, ndërtim dhe shfrytëzim HEC ‘Vardari’”, e lidhur mes palëve Bashkisë Librazhd dhe subjektit “Gerti” sh.p.k. Me depozitimin e këtij dokumentacioni vlerësojmë se shoqëria ka plotësuar sa kërkuar në vendimin nr. 99/2021, të ndryshuar.

- Në kuptim të kërkesave të pikave 2 dhe 4, të vendimit të licencimit nr. 99/2021, të ndryshuar, të cilat lidhen me pronësinë dhe të drejtën e shfrytëzimit të HEC “Vardari”, rezulton se tashmë i gjithë dokumentacioni është në emër të subjektit “Gerti” sh.p.k., vlerësojmë që kushti i vendosur në pikën 2 të këtij vendimi të konsiderohet i plotësuar dhe të shfuqizohet. Ndërsa në lidhje me kushtin e vendosur në pikën 4 të vendimit, në vijim të shkresës së depozituar nga shoqëria dhe protokolluar në ERE me nr.307/1 prot., datë 23.3.2023, në të cilën ka depozituar amendim kontrate me nr. 4609 prot., datë 14.10.2022, për kontratën nr.5006/1 prot., datë 8.8.2017, “Për dhënie në përdorim të fondit pyjor/kullosor publik, ndërtim dhe shfrytëzim HEC ‘Vardari’”, e lidhur mes palëve Bashkisë Librazhd dhe subjektit “Gerti” sh.p.k. për një afat 10-(dhjetë-)-vjeçar duke filluar nga data 07.8.2017 deri më datë 7.08.2027, me të drejtë rinovimi, konstatojmë se kjo kontratë nuk mbulon të gjithë afatin e vlefshmërisë së licencës së shoqërisë dhe i nënshtrohet rinovimit, vlerësojmë që kjo pikë të ndryshojë, duke i lënë kushtin shoqërisë që të depozitojë në ERE kontratën e qirasë me Bashkinë Librazhd me afat të rinovuar brenda datës 7.8.2027, ose çdo dokument tjetër që rregullon pronësinë në zonën ku shtrihet projekti.
- Për sa i përket kushtit të vendosur në pikën 3 të këtij vendimi, rezulton se shoqëria “Gerti” sh.p.k. ka depozituar lejen e rinovuar të përdorimit të burimit ujor sipërfaqësor me nr. serie 000104, nr. 193 prot., datë 28.2.2023, të miratuar me vendimin nr. 7, datë 23.2.2023, të Këshillit të Basenit Ujor (KBU) Shkumbin për përdorim të burimit ujor sipërfaqësor për HEC “Vardari”, me një afat 5-vjeçar, deri më datë 23.2.2028.

- Me depozitimin e këtij dokumenti, shoqëria ka plotësuar kushtin e vendosur në pikën 3 të vendimit nr. 99/2021, të ndryshuar, por duke qenë se kjo leje nuk mbulon të gjithë periudhën e licencimit dhe i nënshtrohet rinovimit, vlerësohet që kjo pikë të ndryshojë, duke i lënë kushtin shoqërisë që të depozitojë në ERE lejen e rinovuar, për përdorimin e burimit ujor sipërfaqësor për prodhim hidroenergjie nga HEC “Vardari”, brenda datës 23.2.2028.

-
Në nenin 113, të ligjit nr. 44/2015, “Kodi i Procedurave Administrative i Republikës së Shqipërisë”, është parashikuar mundësia e shfuqizimit të plotë apo të pjesshëm të një akti, me nismën e vet organit që e ka nxjerrë, duke përcaktuar dhe formën ligjore të këtij ndryshimi të aktit, e cila duhet të bëhet me një akt të ri me shkrim. 

Për gjithë sa më sipër, Bordi i ERE-s

VENDOSI:

1. Pika 2, e vendimit të Bordit të ERE-s nr. 99, datë 16.4.2021, të ndryshuar, shfuqizohet.

2. Pika 3, e vendimit të Bordit të ERE-s nr. 99, datë 16.4.2021, të ndryshuar, ndryshon dhe bëhet:

“3. Shoqëria “Gerti” sh.p.k. duhet të depozitojë në ERE lejen e rinovuar të përdorimit të burimit ujor sipërfaqësor, për prodhim hidroenergjie nga HEC “Vardari”, brenda datës 23.2.2028.”.
3. Pika 4, e vendimit të Bordit të ERE-s nr. 99, datë 16.4.2021, të ndryshuar, ndryshon dhe bëhet:

“4. Shoqëria “Gerti” sh.p.k. duhet të depozitojë në ERE kontratën e qirasë së rinovuar me Bashkinë Librazhd, jo më vonë se data 7.8.2027, ose çdo dokument tjetër që rregullon pronësinë në zonën ku shtrihet projekti.”.
4. Drejtoria e Licencimit, Autorizimeve dhe Mbikëqyrjes, të njoftojë aplikuesin për vendimin e Bordit të ERE-s.
Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETAR

Petrit Ahmeti
